Forslag til RÅDETS FORORDNING om ændring af forordning (EF) nr. 3050/95 om midlertidig suspension af de autonome satser i den fælles toldtarif for en række varer bestemt til brug ved bygning, vedligeholdelse og reparation af luftfartøjer

(forelagt af Kommissionen)

BEGRUNDELSE

1. Ved Rådets forordning (EF) nr. 3050/95 af 22. december 1995 blev toldsatserne i den fælles toldtarif suspenderet helt for en række varer bestemt til brug i forbindelse med luftfartøjer. Importtolden for de pågældende varer suspenderes imidlertid kun, når de er omfattet af kontrol af det særlige anvendelsesformål i overensstemmelse med bestemmelserne i EF-toldkodeksen, dvs. udelukkende når de anvendes i forbindelse med civile luftfartøjer.

2. Lignende toldsuspensioner kombineret med samme bestemmelse om særligt anvendelsesformål i EF-toldkodeksen blev indført i den kombinerede nomenklatur i forbindelse med GATT-aftalen om luftfartøjer. Det særlige anvendelsesformål for disse varer var ikke kun begrænset til brug i forbindelse med civile luftfartøjer, men omfattede også stationært flyvetræningsudstyr og dele dertil til civilt brug.

3. På baggrund af ovenstående er det nødvendigt at bringe bestemmelsen om særlig anvendelse i Rådets forordning (EF) nr. 3050/95 på linje med bestemmelserne i den kombinerede nomenklatur og at udvide begrebet særlig anvendelse i forbindelse med den suspension af de autonome toldsatser, der indførtes ved Rådets forordning (EF) nr. 3050/95, til også at omfatte stationært flyvetræningsudstyr til civilt brug. Udvidelsen vil også betyde en forenkling af forvaltningen og kontrollen af det særlige anvendelsesformål for de økonomiske aktører og toldmyndighederne.

Forslag til RÅDETS FORORDNING om ændring af forordning (EF) nr. 3050/95 om midlertidig suspension af de autonome satser i den fælles toldtarif for en række varer bestemt til brug ved bygning, vedligeholdelse og reparation af luftfartøjer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 26,

under henvisning til forslag fra Kommissionen [1], og

[1] EFT C , , s. .

ud fra følgende betragtninger:

(1) Ved Rådets forordning (EF) nr. 3050/95 [2] blev satserne i den fælles toldtarif for en række varer bestemt til brug ved bygning, vedligeholdelse og reparation af luftfartøjer suspenderet helt. Importtolden for de pågældende varer suspenderes dog kun, når de er omfattet af kontrol af det særlige anvendelsesformål i overensstemmelse med bestemmelserne i Rådets forordning (EØF) nr. 2913/92 af 12. oktober 1992 om indførelse af en EF-toldkodeks [3] (i det følgende benævnt "EF-toldkodeks") og Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks [4], dvs. udelukkende når de anvendes i forbindelse med civile luftfartøjer.

[2] EFT L 320, 31.12.1995, s. 1.

[3] EFT L 302, 19.10.1992, s. 1. Forordning senest ændret ved forordning (EF) nr. 2700/2000 (EFT L 311, 12.12.2000, s. 17).

[4] EFT L 253, 11.10.1993, s. 1. Forordning senest ændret ved forordning (EF) nr. 993/2001 (EFT L 141, 28.5.2001, s. 1).

(2) Lignende toldsuspensioner kombineret med samme bestemmelse om særligt anvendelsesformål i EF-toldkodeksen blev indført i afsnit II, B, i særlige bestemmelser i den kombinerede nomenklatur i forbindelse med GATT-aftalen om luftfartøjer. Den særlige anvendelse for disse varer var brug ved bygning, reparation, vedligeholdelse, genopbygning, ændring eller ombygning, ikke kun af civile luftfartøjer, men også stationært flyvetræningsudstyr til civilt brug.

(3) På baggrund af ovenstående er det nødvendigt at ændre Rådets forordning (EF) nr. 3050/95 for at bringe dens bestemmelse om særlig anvendelse på linje med bestemmelserne i den kombinerede nomenklatur og at udvide den suspension af de autonome tariffer, der indførtes ved forordning (EF) nr. 3050/95, til at omfatte stationært flyvetræningsudstyr til civilt brug. Udvidelsen vil også betyde en forenkling af forvaltningen og kontrollen af den særlige anvendelse for de økonomiske aktører og toldmyndighederne -

UDSTEDT FØLGENDE FORORDNING:

Artikel 1

Første punktum i artikel 1 i forordning (EF) nr. 3050/95 affattes således:

"De autonome satser i den fælles toldtarif suspenderes helt for de varer, der er anført i bilaget, for så vidt der er tale om varer, der er bestemt til brug ved bygning, vedligeholdelse eller reparation af luftfartøjer med egenvægt over 2 000 kg og stationært flyvetræningsudstyr til civilt brug."

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. april 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

FINANSIERINGSOVERSIGT

1. FORANSTALTNINGENS BETEGNELSE

Forslag til Rådets forordning om ændring af forordning (EF) nr. 3050/95 om midlertidig suspension af de autonome satser i den fælles toldtarif for en række varer bestemt til brug ved bygning, vedligeholdelse og reparation af luftfartøjer.

2. BUDGETPOST

Kap. 12, artikel 120 (1210 + 1060).

3. RETSGRUNDLAG

Traktatens artikel 26

4. BESKRIVELSE AF FORANSTALTNINGEN

4.1 Generelt mål

Ifølge forslaget udvides den suspension af de autonome satser, der indførtes ved Rådets forordning (EF) nr. 3050/95, til også at omfatte stationært flyvetræningsudstyr til civilt brug, således at den bringes på linje med de suspensioner af toldsatser, der indførtes i forbindelse med GATT-aftalen om luftfartøjer.

4.2 Foranstaltningens varighed og nærmere bestemmelser for dens fornyelse

Samme som Rådets forordning (EF) nr. 3050/95

5. Klassifikation af udgifterne/indtægterne

Satser i den fælles toldtarif

6. UDGIFTERNES/INDTÆGTERNES ART

- Andet:

- Suspension af satser i den fælles toldtarif

7. FINANSIELLE VIRKNINGER

7.1 Metode for omkostningsberegning (enhedsomkostninger / forhold mellem enhedsomkostninger og samlede omkostninger)

Tabet af egne indtægter (FTT-told) anslås på grundlag af den tabte importværdi i år 2000 af varer, der er omfattet af suspension af toldsatser i overensstemmelse med Rådets forordning (EF) nr. 3050/95. Det fremtidige tab af indtægter ved disse varers anvendelse i forbindelse med stationært flyvetræningsudstyr til civilt brug anslås til 3% af det samlede indtægtstab.

Det samlede tab af indtægter i 2000 i forbindelse med varer bestemt til brug ved bygning, vedligeholdelse og reparation af luftfartøjer 2 867 000 EUR

Anslået tab i forbindelse med stationært flyvetræningsudstyr (3% af ovenstående) 86 010 EUR

7.2 Omkostningernes fordeling på de enkelte elementer

Tab af egne indtægter i EUR

>TABELPOSITION>

8. FORHOLDSREGLER MOD SVIG

Den særlige anvendelse af de varer, der er omfattet af denne forordning, vil blive kontrolleret i overensstemmelse med artikel 291-300 i Kommissionens forordning (EØF) nr. 2454/93 om visse gennemførelsesbestemmelser til EF-toldkodeksen.